**Projektas**



KĖDAINIŲ RAJONO SAVIVALDYBĖS TARYBA

**SPRENDIMAS**

**DĖL KĖDAINIŲ RAJONO SAVIVALDYBEI SKIRTŲ MOKYMO LĖŠŲ PASKIRSTYMO IR NAUDOJIMO TVARKOS APRAŠO PATVIRTINIMO**

2018 m. rugsėjo 18 d. SP-160

Kėdainiai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos 2018 metų valstybės biudžeto ir savivaldybių biudžetų finansinių rodiklių patvirtinimo įstatymo 3 straipsnio 2 dalimi, Lietuvos Respublikos valstybės ir savivaldybių įstaigų darbuotojų darbo apmokėjimo įstatymu, Mokymo lėšų tvarkos aprašu, patvirtintu Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“, Kėdainių rajono savivaldybės taryba nusprendžia:

1. Patvirtinti Kėdainių rajono savivaldybei skirtų Mokymo lėšų paskirstymo ir naudojimo tvarkos aprašą (pridedama).

2. Pripažinti netekusiais galios:

2.1. Kėdainių rajono savivaldybės tarybos 2007 m. gegužės 25 d. sprendimą Nr. TS-165 „Dėl Mokinių profesiniam konsultavimui skirtų lėšų panaudojimo tvarkos patvirtinimo“;

2.2. Kėdainių rajono savivaldybės tarybos 2007 m. lapkričio 30 d. sprendimą Nr. TS-383 „Dėl Mokinių pažintinei veiklai skirtų lėšų naudojimo tvarkos aprašo patvirtinimo“;

2.3. Kėdainių rajono savivaldybės tarybos 2016 m. vasario 12 d. sprendimą Nr. TS-2 „Dėl Kėdainių rajono savivaldybės mokinio krepšelio lėšų paskirstymo ir naudojimo tvarkos aprašo patvirtinimo“ su visais pakeitimais.

3. Pavesti vykdyti sprendimą savivaldybės švietimo įstaigų, Šėtos ir Josvainių socialinio ir ugdymo centrų vadovams.

Savivaldybės meras

Jolanta Sakavičienė Ovidijus Kačiulis Julius Lukoševičius

2018-09- 2018-09- 2018-09-

Dalius Ramonas Rūta Švedienė

2018-09- 2018-09-

Kėdainių rajono savivaldybės tarybai

**AIŠKINAMASIS RAŠTAS**

**DĖL KĖDAINIŲ RAJONO SAVIVALDYBĖS TARYBOS 2018 M.RUGSĖJO 28 D. SPRENDIMO NR. TS- „DĖL KĖDAINIŲ RAJONO SAVIVALDYBEI SKIRTŲ MOKYMO LĖŠŲ PASKIRSTYMO IR NAUDOJIMO TVARKOS APRAŠO PATVIRTINIMO“**

2018 m. rugsėjo 14 d.

Kėdainiai

**Parengto sprendimo projekto tikslai.**

Patvirtinti Kėdainių rajono savivaldybei skirtų Mokymo lėšų paskirstymo ir naudojimo tvarkos aprašą.

**Sprendimo projekto esmė, rengimo priežastys ir motyvai.**

Vadovaujantis Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“ pagrindiniai pokyčiai yra šie:

1. lėšos ugdymo planui (ugdomajai veiklai) įgyvendinti skiriamos pagal lėšų skyrimo klasei (grupei) principą. Šios lėšos apskaičiuojamos, bazines ugdymo lėšas („klasės krepšelį“) padauginus iš sąlyginių klasių (grupių) skaičiaus, nustatyto pagal formulę, atsižvelgiant į faktinį mokinių skaičių mokinių sraute. Klasei priskiriamų bazinių ugdymo lėšų dydis priklauso nuo sąlyginės klasės dydžio: mažai klasei skiriamos mažiausio dydžio bazinės ugdymo lėšos, vidutinio dydžio klasei – vidutinės, didelei – didelės;

2. pakeisti lėšų ugdymo procesui organizuoti ir valdyti apskaičiavimo ir skyrimo principai: Aprašo 1 priede nustatyti ugdymo reikmių koeficientai, pagal kuriuos apskaičiuojamos sumos vienam mokiniui metams (iki šiol šios lėšos buvo skaičiuojamos nuo lėšų ugdymo planui) ir jos bus skiriamos ne tiesiogiai mokyklai, o savivaldybei;

3. pakeistas lėšų švietimo pagalbai apskaičiavimas, skyrimas ir panaudojimas: Aprašo 1 priede nustatyti ugdymo reikmių koeficientai, pagal kuriuos apskaičiuojamos lėšų sumos vienam mokiniui metams. Šios lėšos bus skiriamos ne tiesiogiai mokyklai, o savivaldybei, kuri jas paskirstys mokykloms ir pedagoginę psichologinę pagalbą teikiančioms įstaigoms savo nustatyta tvarka;

4. nustatyta atskira mokymo lėšų 2 procentų dalis, kuri bus skirta ugdymo finansavimo poreikių skirtumams tarp mokyklų sumažinti (dėl pareiginių algų koeficientų skirtumų, rečiau pasirenkamų užsienio kalbų laikinųjų grupių sudarymo, mokymo namuose ir kt.), kuri nebus perskirstoma, lėšas atimant iš vienų mokyklų ir skiriant kitoms, bet bus padalinama toms mokykloms, kuriose yra didesni finansavimo poreikiai;

5. atsisakyta atskiros dalies, numatytos dailės, muzikos ir choreografijos moduliams neformaliojo švietimo mokyklose finansuoti (šios reikmės gali būti patenkintos iš formalųjį švietimą papildančiam ugdymui skiriamų mokymo lėšų), ir atitinkamai padidintos mokinių pažintinei veiklai ir profesiniam orientavimui skiriamos lėšos.

**Lėšų poreikis.**

Papildomų lėšų nereikės.

**Laukiami rezultatai.**

Patvirtintas Kėdainių rajono savivaldybei skirtų Mokymo lėšų paskirstymo ir naudojimo tvarkos aprašas.

**Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  |  |
| *Finansams* |  |  |
| *Socialinei aplinkai* |  |  |
| *Viešajam administravimui* |  |  |
| *Teisinei sistemai* |  |  |
| *Kriminogeninei situacijai* |  |  |
| *Aplinkai* |  |  |
| *Administracinei naštai* |  |  |
| *Regiono plėtrai* |  |  |
| *Kitoms sritims, asmenims ar jų grupėms* |  |  |

**\*** Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Biudžeto ir finansų skyriaus vedėja Jolanta Sakavičienė

PATVIRTINTA

Kėdainių rajono savivaldybės tarybos

2018 m. sprendimu Nr.

**KĖDAINIŲ RAJONO SAVIVALDYBEI SKIRTŲ MOKYMO LĖŠŲ PASKIRSTYMO IR NAUDOJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kėdainių rajono savivaldybei atitinkamiems metams skirtų mokymo lėšų paskirstymo ir panaudojimo tvarkos aprašas (toliau – Aprašas) nustato Kėdainių rajono savivaldybei atitinkamiems metams skirtų mokymo lėšų paskirstymą ir panaudojimą.

2. Aprašas taikomas Kėdainių rajono savivaldybės bendrojo ugdymo mokykloms, ikimokyklinio ugdymo mokykloms, Kėdainių švietimo pagalbos tarnybai, Šėtos ir Josvainių socialinio ir ugdymo centrams.

**II SKYRIUS**

**MOKYMO LĖŠŲ UGDYMO PROCESUI ORGANIZUOTI IR VALDYTI PASKIRSTYMAS IR PANAUDOJIMAS**

3. Lėšos ugdymo procesui organizuoti ir valdyti yra apskaičiuojamos vadovaujantis Lietuvos Respublikos Vyriausybės patvirtintu Mokymo lėšų apskaičiavimo, paskirstymo ir panaudojimo tvarkos aprašu (toliau – Aprašu). Aprašo 1 priede nustatytą ugdymo reikmių koeficientą padauginus iš pareiginės algos bazinio dydžio ir mokinių skaičiaus, gaunamos lėšos ugdymo procesui organizuoti ir valdyti.

4. Lėšos ugdymo procesui organizuoti ir valdyti gali būti naudojamos:

4.1. mokyklos direktoriaus, direktoriaus pavaduotojo ugdymui, ugdymą organizuojančio skyriaus vedėjo darbo užmokesčiui (įskaitant pareiginės algos kintamąją dalį);

4.2. neformaliojo švietimo organizatoriaus darbo užmokesčiui;

4.3. priemokoms, kai nustatyta apimtimi ugdymo proceso organizavimo ir valdymo funkcijas vykdo kiti darbuotojai;

4.4. daliai ugdymo proceso organizavimo ir valdymo darbų atlikimo paslaugoms pirkti (pvz., pamokų tvarkaraščiui sudaryti).

5. Nevalstybinėms mokykloms lėšos ugdymo procesui organizuoti ir valdyti skiriamos, taikant tuos pačius kriterijus kaip ir savivaldybės mokykloms, ir turi būti to paties dydžio kaip ir lėšos, skiriamos atitinkamoms savivaldybės mokykloms.

6. Asignavimai, apskaičiuoti nevalstybinėms mokykloms, skiriami Kėdainių švietimo pagalbos tarnybai, kuri pagal sudarytą biudžeto lėšų naudojimo sutartį perveda mokymo lėšas nevalstybinėms mokykloms.

**III SKYRIUS**

**MOKYMO LĖŠŲ ŠVIETIMO PAGALBAI MOKYKLOSE IR PEDAGOGINĘ PAGALBĄ TEIKIANČIOSE ĮSTAGOSE PASKIRSTYMAS IR PANAUDOJIMAS**

7. Lėšos švietimo pagalbai mokyklose ir pedagoginę psichologinę pagalbą teikiančiose įstaigose (toliau – lėšos švietimo pagalbai) yra apskaičiuojamos, Aprašo 1 priede nustatytą ugdymo reikmių koeficientą padauginus iš pareiginės algos bazinio dydžio ir mokinių skaičiaus. Šioms ugdymo reikmėms tenkinti skiriama ne mažiau kaip 100 procentų lėšų, apskaičiuotų pagal Lietuvos Respublikos Vyriausybės nutarimu patvirtinto Mokymo lėšų apskaičiavimo, paskirstymo ir panaudojimo tvarkos aprašo 1 priede nurodytus atitinkamų ugdymo reikmių koeficientus ir faktinį mokinių skaičių.

8. Nustatant švietimo pagalbos specialistų pareigybių skaičių mokyklose, vadovaujamasi šiais dokumentais ir jų įgyvendinimo rekomendacijomis:

8.1. socialinio pedagogo – Socialinės pedagoginės pagalbos teikimo vaikui ir mokiniui tvarkos aprašu, patvirtintu Lietuvos Respublikos švietimo ir mokslo ministro 2016 m. lapkričio 2 d. įsakymų Nr. V-950 „Dėl Socialinės pedagoginės pagalbos teikimo vaikui ir mokiniui tvarkos aprašo patvirtinimo“;

8.2. psichologo – Psichologinės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2017 m. rugpjūčio 30 d. įsakymu Nr. V-663 „Dėl Psichologinės pagalbos teikimo tvarkos aprašo patvirtinimo“;

8.3. specialiojo pedagogo, logopedo, surdopedagogo, tiflopedagogo – Specialiosios pedagoginės pagalbos asmeniui iki 21 metų teikimo ir kvalifikacinių reikalavimų nustatymo šios pagalbos teikėjams tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1228 „Dėl Specialiosios pedagoginės pagalbos asmeniui iki 21 metų teikimo ir kvalifikacinių reikalavimų nustatymo šios pagalbos teikėjams tvarkos aprašo patvirtinimo“;

8.4. mokytojo padėjėjo, gestų kalbos vertėjo – Specialiosios pagalbos teikimo mokyklose (išskyrus aukštąsias) tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229 „Dėl Specialiosios pagalbos teikimo mokyklose (išskyrus aukštąsias) tvarkos aprašo patvirtinimo“;

8.5. mokyklos bibliotekos darbuotojo (rekomenduojama steigti vieną mokyklos bibliotekininko pareigybę ne daugiau kaip 400 mokinių. Bibliotekai vykdant ugdomąją veiklą (pvz., įgyvendina ugdymo programas ar jų dalis, dalyvauja mokyklos projektinėje veikloje) ir esant galimybei, rekomenduojama pareigybę steigti mažesniam mokinių skaičiui.

9. Jei mokykla neturi švietimo pagalbos specialistų, tokiai mokyklai švietimo pagalbai skirtos lėšos gali būti skiriamos psichologinės, socialinės pedagoginės, specialiosios pedagoginės pagalbos paslaugoms pirkti.

10. Lėšos švietimo pagalbai gali būti naudojamos:

10.1. socialinių pedagogų, psichologų, specialiųjų pedagogų, logopedų, tiflopedagogų, surdopedagogų, mokytojo padėjėjų, gestų kalbos vertėjų pareigybių, įsteigtų mokyklose, darbo užmokesčiui;

10.2. švietimo pagalbos paslaugoms pirkti, užtikrinant švietimo pagalbos teikimą mokiniui, mokytojui, šeimai, mokyklai;

10.3. pedagoginės psichologinės tarnybos / švietimo pagalbos tarnybos mokinių specialiųjų ugdymosi poreikių įvertinimo, pedagoginės psichologinės pagalbos teikimo mokiniui, mokytojui, mokyklai ir šeimai funkcijoms finansuoti;

10.4. paslaugoms pedagoginės psichologinės tarnybos funkcijoms atlikti pirkti;

10.5. mokyklos bibliotekos darbuotojų darbo užmokesčiui.

11. Nevalstybinėms mokykloms lėšos švietimo pagalbai skiriamos, taikant tuos pačius kriterijus kaip ir savivaldybės mokykloms, ir turi būti to paties dydžio kaip ir lėšos, skiriamos atitinkamoms savivaldybės mokykloms.

**IV SKYRIUS**

**MOKYMO LĖŠŲ MOKYMOSI PASIEKIMŲ PATIKRINIMAMS ORGANIZUOTI IR VYKDYTI PASKIRSTYMAS IR PANAUDOJIMAS**

12. Lėšos mokymosi pasiekimų patikrinimams organizuoti ir vykdyti yra apskaičiuojamos Aprašo 1 priede nustatytą ugdymo reikmių koeficientą padauginus iš pareiginės algos bazinio dydžio ir mokinių, kurie mokosi pagal bendrojo ugdymo programas, skaičiaus.

13. Lėšos mokymosi pasiekimų patikrinimams organizuoti ir vykdyti naudojamos brandos egzaminams organizuoti ir vykdyti, vadovaujantis Lietuvos Respublikos švietimo ir mokslo ministro įsakymu patvirtintais rekomendaciniais įkainiais už pagrindinės sesijos valstybinių ir mokyklinių brandos egzaminų vykdymą, mokyklinių brandos egzaminų kandidatų darbų vertinimą ir apeliacijų nagrinėjimą, pakartotinės sesijos valstybinių ir mokyklinių brandos egzaminų vykdymą, kandidatų darbų vertinimą ir apeliacijų nagrinėjimą.

14. Lėšos mokymosi pasiekimų patikrinimams organizuoti ir vykdyti skiriamos Kėdainių švietimo pagalbos tarnybai, paskirstomos Kėdainių rajono savivaldybės administracijos direktoriaus įsakymu. Apmokėjimo tvarka, darbo laiko apskaičiavimo metodika ir įkainiai nustatomi savivaldybės administracijos direktoriaus įsakymu.

**V SKYRIUS**

**MOKYMO LĖŠŲ FORMALŲJĮ ŠVIETIMĄ PAPILDANČIO UGDYMO PROGRAMOMS FINANSUOTI PASKIRSTYMAS IR PANAUDOJIMAS**

15. Lėšos formalųjį švietimą papildančio ugdymo programoms finansuoti (įskaitant apmokėjimą už darbą mokytojams, dirbantiems pagal šias programas) yra apskaičiuojamos Aprašo 1 priede nustatytą ugdymo reikmių koeficientą padauginus iš pareiginės algos bazinio dydžio ir mokinių, kurie mokosi pagal bendrojo ugdymo programas, skaičiaus. Šioms ugdymo reikmėms tenkinti skiriama ne mažiau kaip 100 procentų lėšų, apskaičiuotų pagal Lietuvos Respublikos Vyriausybės nutarimu patvirtinto Mokymo lėšų apskaičiavimo, paskirstymo ir panaudojimo tvarkos aprašo 1 priede nurodytus atitinkamų ugdymo reikmių koeficientus ir faktinį mokinių skaičių.

16. Lėšos, apskaičiuotos pagal mokinių, besimokančių pagal bendrojo ugdymo programas skaičių, paskirstomos neformaliojo švietimo įstaigoms atsižvelgiant į šių mokinių, besimokančių pagal formalųjį švietimą papildančio ugdymo programas, skaičių, nurodytą Mokinių registre.

**VI SKYRIUS**

**MOKYMO LĖŠŲ UGDYMO FINANSAVIMO POREIKIŲ SKIRTUMAMS TARP MOKYKLŲ SUMAŽINTI PASKIRSTYMAS IR PANAUDOJIMAS**

17. Lėšos ugdymo finansavimo poreikių skirtumams tarp mokyklų sumažinti sudaro 2 procentus, apskaičiuotus nuo lėšų ugdymo planui (ugdomajai veiklai) įgyvendinti sumos.

18. Lėšos ugdymo finansavimo poreikių skirtumams tarp mokyklų sumažinti gali būti naudojamos:

18.1. pedagoginių darbuotojų pareiginės algos pastoviosios dalies koeficientų skirtumams mokyklose išlyginti (įskaitant pareiginės algos pastoviosios dalies koeficientų padidinimą dėl veiklos sudėtingumo), ikimokyklinio, priešmokyklinio ir bendrojo ugdymo prieinamumui užtikrinti (tarp jų ir mokyti namuose), ikimokyklinio ir priešmokyklinio ugdymo formų įvairovei diegti;

18.2. finansuoti užsienio kalbų mokymuisi laikinosiose grupėse, mažesnėse už numatytąsias švietimo ir mokslo ministro tvirtinamuose pradinio, pagrindinio ir vidurinio ugdymo programų bendruosiuose ugdymo planuose;

18.3. finansuoti priemonėms, skirtoms mokinių iš nepalankios socialinės, ekonominės ir kultūrinės aplinkos mokymosi skirtumams sumažinti;

18.4. pedagoginių ir kitų ugdymo procese dalyvaujančių darbuotojų išeitinėms kompensacijoms ir išmokoms.

**VII SKYRIUS**

**BAIGIAMOSIOS NUOSTATOS**

19. Savivaldybė iš savo biudžeto gali papildomai skirti lėšas ugdymo procesui organizuoti ir valdyti bei švietimo pagalbai mokyklose ir pedagoginę pagalbą teikiančioms įstaigoms.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_